**Ministru kabineta rīkojuma projekta „Par atšķirīgu dividendēs izmaksājamo valsts akciju sabiedrības „Latvijas Valsts radio un televīzijas centrs” peļņas daļu par 2017. gadu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta rīkojuma projekta „Par atšķirīgu dividendēs izmaksājamo valsts akciju sabiedrības „Latvijas Valsts radio un televīzijas centrs” peļņas daļu par 2017. gadu” (turpmāk – rīkojuma projekts) mērķis ir atļaut valsts akciju sabiedrībai “Latvijas Valsts radio un televīzijas centrs” (turpmāk – kapitālsabiedrība) maksāt atšķirīgu prognozējamo dividendēs izmaksājamo peļņas daļu no 2017.gada tīrās peļņas, nekā tas norādīts normatīvajos aktos.Rīkojuma projekts paredz, ka valsts akciju sabiedrība “Latvijas Valsts radio un televīzijas centrs” izmaksā dividendēs 70 procentus (3 042 334 euro) no tīrās peļņas par 2017. gadu.Ministru kabineta rīkojums stāsies spēkā tā parakstīšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Rīkojuma projekts sagatavots saskaņā ar Likuma par budžetu un finanšu vadību 5.panta otro daļu, Publiskas personas kapitāla daļu un kapitālsabiedrību pārvaldības likuma 28.panta pirmo daļu un Ministru kabineta 2015.gada 22.decembra noteikumu Nr.806 „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – Noteikumi Nr.806) 11.2.4 apakšpunktu, kas nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts šo noteikumu 3.punktā vai citos tiesību aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kapitālsabiedrība ir valsts kapitālsabiedrība, kurā 100% kapitāla daļu turētāja ir Satiksmes ministrija (turpmāk arī – kapitāldaļu turētājs).Apstiprinātajā Valsts akciju sabiedrības „Latvijas Valsts radio un televīzijas centrs” vidēja termiņa darbības Stratēģijā 2016. – 2018.gadam (turpmāk - Stratēģija) norādīts, ka kapitālsabiedrība ir viens no vadošajiem elektronisko sakaru pakalpojumu sniedzējiem Latvijā, kurš nodrošina kvalitatīvus un drošus telekomunikāciju risinājumus Latvijā pārstāvētajiem mobilo sakaru, interneta un telekomunikāciju operatoriem, kā arī valsts institūcijām.Kapitālsabiedrības darbības veids ir radio un televīzijas programmu pārraidīšana, eParaksts un citi sertifikācijas pakalpojumi, datu pārraides, datu centru un infrastruktūras nomas pakalpojumu sniegšana. Kapitālsabiedrība ir galvenais radiofonijas un televīzijas programmu zemes apraides tīkla operators Latvijā un tam pieder arī vērienīgs optiskais tīkls visā Latvijas teritorijā, kuru izmanto gan Latvijā pazīstamākās raidorganizācijas un vadošie elektronisko sakaru operatori, gan starptautiski atpazīstami elektronisko sakaru operatori. Saskaņā ar likuma „ Par vidēja termiņa budžeta ietvaru 2018., 2019. un 2020. gadam” 24. panta pirmo daļu minimālo dividendēs izmaksājamo peļņas daļu par 2017. un 2018. gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2018. gadā (par 2017. gada pārskata gadu) nosaka un aprēķina 80 procentu apmērā un 2019. gadā (par 2018. gada pārskata gadu) 85 procentu apmērā no attiecīgās kapitālsabiedrības peļņas, ja šajā likumā nav noteikts citādi. Savukārt likuma „Par vidēja termiņa budžeta ietvaru 2017., 2018. un 2019.gadam” 24. panta trešā daļa nosaka, ka Ministru kabinets normatīvajos aktos noteiktajos gadījumos un kārtībā var pieņemt lēmumu par atšķirīgu minimālo dividendēs izmaksājamo peļņas daļu.Tāpat Noteikumu Nr.806 10.punkts nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas noteikts kapitālsabiedrības vidēja termiņa darbības stratēģijā. Attiecīgi saskaņā ar Noteikumu Nr.806 11.2. un 11.2.4. apakšpunktu, Ministru kabinets var noteikt mazāku dividendēs izmaksājamo minimālo peļņas daļu, nekā kapitālsabiedrības stratēģijā, ja tas nepieciešams, lai kapitālsabiedrība turpmākajos pārskata gados īstenotu pasākumus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus. Atbilstoši likuma “Par vidēja termiņa budžeta ietvaru 2016., 2017. un 2018. gadam” 22. pantam tika noteikts šāds minimālais dividendēs izmaksājamais apjoms 2018.gadā (par 2017. gada pārskata gadu) — 70 procentu apmērā no attiecīgās kapitālsabiedrības tīrās peļņas, kas attiecīgi tika ņemts vērā, izstrādājot Stratēģiju. Kapitālsabiedrības 2017. pārskata gada peļņa ir 4 346 192 EUR. Satiksmes ministrijas priekšlikums, kas ietverts rīkojuma projekta 1.punktā un kas atšķiras no likuma “Par vidēja termiņa budžeta ietvaru 2018., 2019. un 2020. gadam” 24. panta pirmajā daļā noteiktā, piedāvā valsts budžetā iemaksāt 70% jeb 3 042 334 *euro*  no kapitālsabiedrības 2017.gada tīrās peļņas, savukārt atlikusī tīrās peļņas daļa 1 303 858 *euro* apmērā tiek novirzīta kapitālsabiedrības attīstībai un uzņemto saistību izpildei uzsāktajos investīciju projektos. Atbilstoši Stratēģijai uzsākti vairāki investīciju projekti (turpmāk arī – investīciju projekti), kuru starpā ir šādi kapitālsabiedrības uzsāktie investīciju projekti un to ietvaros uzņemtās saistības: 1. **Rīgas radio un televīzijas stacijas (turpmāk – RRTS) torņa rekonstrukcijas** projekts, kur būvprojekta izstrāde ir nepilni 1,9 miljoni *euro* (5-15% no būvniecības izmaksām) un būvniecība potenciāli 40-50 miljoni *euro*.

RRTS objekts ir stratēģiski svarīgākais kapitālsabiedrības infrastruktūras elements, kas nodrošina iespēju kapitālsabiedrībai pildīt Elektronisko plašsaziņas līdzekļu likuma 13.pantā noteiktās funkcijas. Kapitālsabiedrības īpašumā ir Rīgas Zaķusalā atrodošā RRTS, kas tiek izmantota galvenokārt pamatdarbības funkciju īstenošanai. RRTS objekta eksistenci un ilgtermiņa nepieciešamību pamato nepieciešamība nodrošināt šādas funkcijas, kas deleģētas atbilstoši Elektronisko plašsaziņas līdzekļu likuma 13.panta pirmajās daļas 1. un 3. punktam, saskaņā ar kuriem kapitālsabiedrība nodrošina to elektronisko plašsaziņas līdzekļu radio programmu izplatīšanu analogajā formātā, kuriem nav savu tehnisko izplatīšanas līdzekļu; kā arī sabiedriskā elektroniskā plašsaziņas līdzekļa radio programmu izplatīšanu valsts teritorijā analogajā formātā; sabiedriskā elektroniskā plašsaziņas līdzekļa televīzijas programmu, komerciālo nacionālo un reģionālo plašsaziņas līdzekļu bezmaksas televīzijas programmu nepastarpinātu izplatīšanu visā valsts teritorijā ar zemes raidītājiem, slēdzot līgumus ar attiecīgajiem nacionālajiem un reģionālajiem elektroniskajiem plašsaziņas līdzekļiem; maksas televīzijas programmu izplatīšanu šā likuma 72.panta pirmajā daļā noteiktajā gadījumā. Tāpat RRTS ir būtisks infrastruktūras elements īstenojot sertifikācijas pakalpojumu sniegšanu, saskaņā ar Ministru kabineta 2012.gada 21.februāra noteikumu Nr.134 “Personu apliecinošu dokumentu noteikumi” 32.1.punktu sertifikācijas pakalpojumu nodrošināšana, izmantojot personu apliecību.RRTS jeb Zaķusalas TV torņa rekonstrukcijas projekts ir vairāku gadu plānošanas darbs, kas noslēdzies ar 2017. gada 13. aprīlī noslēgto Vispārīgo vienošanos Nr. 2017-60 par būvprojekta izstrādi un autoruzraudzību Rīgas Zaķusalas TV tornim. Vispārīgās vienošanās ietvaros ir noslēgti trīs pasūtījuma līgumi (Nr. 2017-60-78, Nr. 2017-60-79, Nr. 2017-60-80), par kopējo summu 1 584 053.74 *euro*. Pēc būvprojekta izstrādes un saskaņošanas tiks noslēgts vēl viens pasūtījuma līgums par autoruzraudzību par summu 255 000.00 *euro*, tādējādi Vispārīgās vienošanās kopējā summa ir 1 839 053.74 *euro*. Tāpat Vispārīgās vienošanās ietvaros šobrīd notiek vēl viena pasūtījuma līguma saskaņošana ar būvprojekta izstrādātāju par papildu darbiem 183 290 *euro* apmērā, kas pamatojami ar kopējās projektējamās kvadratūras pieaugumu vismaz 30% robežās. Izrietoši pēc būvprojekta pieņemšanas tiks plānota un uzsākta būvniecības fāze, kur sagaidāmās izmaksas ir no 40-50 miljoniem *euro* bez PVN pēc esošajām aplēsēm, kuras sedz pati kapitālsabiedrība no saviem līdzekļiem. Kopumā RRTS torņa rekonstrukcijas projektu plānots realizēt 5 gadu laikā.RRTS uzturēšana ir kapitālsabiedrības pienākums, kas tiek veikts sabiedrības interesēs un valsts deleģēto uzdevumu ietvaros, kuras ir jāpilda neatkarīgi no piešķirtajiem finanšu līdzekļiem. Līdz ar to uz finansējuma piešķiršanu valsts deleģēto uzdevumu izpildei nav attiecināms komercdarbības atbalsta regulējums.2) **Loģiskā vienotā valsts datu centra (turpmāk - LVDC)** projekts, kur kopējā projekta summa sasniedz 4 miljonus euro, no kā 15% ir kapitālsabiedrības finansējums, kas nav atgūstams.Saskaņā ar Elektronisko sakaru likuma 5.panta pirmās daļas 3.punktu Satiksmes ministrija atbilstoši savai kompetencei elektronisko sakaru nozarē nodrošina valsts elektronisko sakaru pakalpojumu centra izveidošanu, uzturēšanu un darbību. 2016. gada 22. augustā starp Satiksmes ministriju un kapitālsabiedrību tika noslēgts deleģējuma līgums „Deleģēšanas līgums par valsts elektronisko sakaru pakalpojumu centra izveidi, uzturēšanu un darbības nodrošināšanu”. Projekts „LVDC tīkls, drošības platforma un LVDC koplietošanas daļa” tiek realizēts darbības programmas “Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros.LVDC izveide, uzturēšana un darbība ietver tehnisko līdzekļu un pakalpojumu kopumu, kas nodrošina valsts institūcijām infrastruktūru ar augstu konfidencialitāti, integritāti un pieejamību valsts informācijas sistēmām un informācijas un komunikācijas tehnoloģijas (IKT) pakalpojumu sniegšanā. 2017. gada 5. aprīlī Vides aizsardzības un reģionālas attīstības ministrijā apstiprināja projekta virzību un tā iekļaušanu IKT mērķarhitektūrā, kas tiks realizēts ar atsevišķu Ministru kabineta rīkojumu. 2017.gada 21.novembrī Ministru kabinets apstiprināja rīkojumu Nr.696 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 20.0. versija), saskaņā ar kuru kapitālsabiedrība noteikta par projekta iesniedzēju un atbildīgo par projekta īstenošanu un projekta aprakstā plānoto rezultātu (tai skaitā finanšu, rezultāta un iznākuma rādītāju) sasniegšanu. LVDC projekta budžetā pirmajā kārtā ir paredzēti 2 miljoni *euro* un izrietoši otrā kārtā arī 2 miljoni *euro*, no kuriem ERAF finansē 85 % no kopējās projekta summas un 15% būs kapitālsabiedrības ieguldījums.Projekta īstenošana notiek valsts deleģēto uzdevumu ietvaros, kuras ir jāpilda neatkarīgi no piešķirtajiem finanšu līdzekļiem. Līdz ar to uz finansējuma piešķiršanu valsts deleģēto uzdevumu izpildei nav attiecināms komercdarbības atbalsta regulējums.3) **E-paraksta jeb Sertifikācijas infrastruktūras maiņa** “E-Identitātes un e-paraksta risinājumu attīstība” projekta ietvaros ar kopējiem kapitālieguldījumiem nepilni 4 miljoni euro (nepilns 1 miljons euro pašu ieguldījums, kā arī papildus 15% finanšu ieguldījums, kas netiek finansēts no Eiropas Reģionālās attīstības fonda (turpmāk – ERAF) līdzekļiem un ir kapitālsabiedrības ieguldījums, kas nav atgūstams).*Eparaksta jaunās Core platformas maiņa* Kapitālsabiedrība ir Latvijā vienīgais reģistrētais un atbilstoši spēkā esošajiem normatīvajiem aktiem akreditētais uzticams sertifikācijas pakalpojumu sniedzējs (turpmāk arī – USPS), kurš sniedz uzticamus sertifikācijas pakalpojumus. Sertifikācijas pakalpojumi ietver ne tikai visplašāk lietoto sertifikācijas pakalpojumu – drošu elektronisko parakstu jeb eParakstu -, bet arī tādus sertifikācijas pakalpojumus kā elektroniskais zīmogs, infrastruktūras sertifikātus (SSL sertifikāti, domēna kontroliera sertifikāti, koda parakstīšanas sertifikāti), kā arī citus sertifikācijas pakalpojumus. Pasūtītāja sniegtie sertifikācijas pakalpojumi nodrošina droša elektroniskā paraksta sertifikātus personas apliecībās jeb eID kartēs. Līdz ar to normatīvajiem aktiem (gan nacionālajiem, gan Eiropas Savienības) atbilstošu sertifikācijas pakalpojumu sniegšana ir būtiski svarīga gan iedzīvotāju tiesību īstenošanai, gan dažādu valsts funkciju īstenošanai. Esošā eParaksta sistēma kopš 2006.gada (no sistēmas izveidošanas) Latvijā nav būtiski modernizēta un izmanto novecojušus tehnoloģiskos risinājumus, kā rezultātā tās uzturēšana un izmaiņu veikšana tajā ir apgrūtināta un sadārdzināta. Ņemot vērā, ka migrācija uz jaunām operētājsistēmām darba apjoma un sarežģītības ziņā tuvojas pilnīgi jaunas sistēmas piegādei un ieviešanai, nav lietderīgi turpināt atbalstu novecojošai eParaksta sistēmai. Kapitālsabiedrībai šajā jomā ir jāveic daudz aktivitātes, kas saistāmas ar produkta vienkāršošanu, lietošanas barjeru noņemšanu klientiem, sadarbību ar IS izstrādātājiem un klientu informēšanu. Apzinoties, ka eParakstam ir izšķiroša loma elektroniskās vides tiesiskuma nodrošināšanā, neapšaubāmā personas identitātes un gribas izpausmes noteikšanā, kas ir izšķiroši priekšnosacījumi tiesiskām attiecībām starp privātpersonām vai starp valsti un privātpersonām, kapitālsabiedrība aktīvi turpina attīstīt Eparaksta infrastruktūru, to modernizējot un iniciējot kapitālieguldījumu veikšanu tā attīstībā. Turklāt jaunās elektroniskā paraksta platformas ieviešana ir tieši saistīti ar Eiropas Savienības tiesību akta ievērošanu, proti, lai Latvijas Republikā reģistrēta uzticamības pakalpojumu sniedzēja izdotie elektroniskā paraksta sertifikāti un tādējādi ar Latvijas e-parakstu parakstīti dokumenti tiktu atzīti Eiropas Savienībā, elektroniskā paraksta platformā ir jāiegulda noteikti finanšu līdzekļi. Tiesisko ietvaru uzticamības pakalpojumiem pašlaik nosaka Eiropas Parlamenta un Padomes 2014. gada 23. jūlija regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula) prasībām. 2016. gada 15. jūlijā kapitālsabiedrība ir noslēgusi Vispārīgo vienošanos “Sertifikācijas pakalpojumu sniegšanas risinājuma iegāde”, kas paredz Uzticamības pakalpojumu sniegšanas (eParaksta) platformas, servisu, rīku un lietotņu ieviešanu, kas atbilst Regulas prasībām. Vispārīgās vienošanās izpildes termiņš ir 48 mēneši no tās noslēgšanas dienas (neņemot vērā garantijas saistības). Kopējā Vispārīgās vienošanās summa par programmatūras un risinājuma ieviešanu, pamatojoties uz izpildītāja iesniegto iepirkuma finanšu piedāvājumu ir līdz 2 999 034.00 *euro* bez pievienotās vērtības nodokļa (PVN). Kopējās investīcijas projekta ietvaros būs nepilni 4 miljoni euro, no kuriem līdz 2,5 miljoniem *euro* tiek finansēts no ERAF, savukārt nepilni 1.5 miljoni *euro* būs kapitālsabiedrības pašu ieguldījums. Šobrīd notiek sarunas par 2016. gadā noslēgtā deleģēšanas līguma ar Pilsonības un migrācijas lietu pārvaldi par sertifikācijas pakalpojumu sniegšanu grozījumiem, tādejādi panākot 1,2 miljonus EUR un PVN finansējuma pieejamību papildus jau esošajiem līdzekļiem, ko kapitālsabiedrība saņem par sertifikācijas pakalpojumu nodrošinājumu EID kartēs. Papildu finansējums nodrošinās iespēju sniegt sertifikācijas pakalpojumus bezmaksas visiem Latvijas iedzīvotājiem, tādējādi izveidojot būtisku pamatu e-pakalpojumu attīstībai Latvijā. Neskatoties uz plānoto ikgadējo finansējumu pakalpojuma uzturēšanai, esošo un nākotnē paredzamo kapitālieguldījumu apjoms ir ievērojams, kas kapitālsabiedrības naudas plūsmā prasa papildu līdzekļu pieejamību.Valsts deleģējums kapitālsabiedrībai kā uzticamajām sertifikācijas pakalpojumu sniedzējam ir noteikts arī ar Ministru kabineta 2012.gada 21.februāra noteikumu Nr.134 “Personu apliecinošu dokumentu noteikumi” 11. un 32.punktu, kā arī ņemot vērā 2016.gada noslēgto deleģēšanas līgumu par sertifikācijas pakalpojumu sniegšanu (PMLP līguma reģ. Nr. 130/2016; LVRTC līguma reģ. Nr.70.03-02/20/00/2016/1974) un 2016.gada noslēgto deleģēšanas līgumu par sertifikācijas pakalpojumu sniegšanu (PMLP līguma reģ. Nr. 130/2016; LVRTC līguma reģ. Nr.70.03-02/20/00/2016/1974).Projekta īstenošana notiek valsts deleģēto uzdevumu ietvaros, kuras ir jāpilda neatkarīgi no piešķirtajiem finanšu līdzekļiem. Līdz ar to uz finansējuma piešķiršanu valsts deleģēto uzdevumu izpildei nav attiecināms komercdarbības atbalsta regulējums.Ņemot vērā minēto un apstiprinātajā Stratēģijā noteikto, kā arī kapitālsabiedrības uzņemtās saistības, kas nākamajos 3-5 gados radīs ievērojamus kapitālieguldījumus vairāku desmitu miljonu *euro* apmērā, kapitālsabiedrības finansiālās ilgtermiņa stabilitātes nodrošināšanai, t.i. lai neveidotos situācija, kad deleģētu uzdevumu nodrošināšanai vai valstiska līmeņa projektu īstenošanā jāizmanto aizņemtais kapitāls ar augstāku kapitāla cenu, kapitālsabiedrības dividendēs izmaksājamā peļņas daļa par 2017. gadu būtu aprēķināma 70 procentu apmērā no kapitālsabiedrības 2017. gada peļņas, izmaksājot dividendēs 3 042 334 *euro*, savukārt atlikusī tīrās peļņas daļa 1 303 858 *euro* apmērā tiktu novirzīta kapitālsabiedrības attīstībai un uzņemto saistību izpildei uzsāktajos investīciju projektos.Ņemot vērā minēto un atbilstoši Noteikumu Nr.806 10.punktam Satiksmes ministrija kā valsts kapitāla daļu turētājs virza izskatīšanai Ministru kabinetā priekšlikumu noteikt kapitālsabiedrībai atšķirīgu dividendēs izmaksājamo peļņas daļu 70 % apmērā no tās tīrās peļņas daļas par 2017.gadu, kas ir atbilstoša tam procentu apmēram, kāds apstiprināts kapitālsabiedrības Stratēģijā.Ja Rīkojuma projektā minēta atlikusī peļņas daļa netiks novirzīta kapitālsabiedrības attīstībai, ilgtermiņā tas var negatīvi ietekmēt valsts deleģēto uzdevumu izpildi kopumā, līdz ar ko nākotnē valsts kā kapitālsabiedrības akcionārs var nesaņemt lielāku peļņu no kapitālsabiedrībā veiktā ieguldījuma, jo kapitālsabiedrības attīstība un tās sniegto pakalpojumu jeb pildāmo funkciju apjoms būs pārāk šaurs, lai nodrošinātu valsts mēroga ekonomijas ieguvumu (valsts mēroga jeb valsts funkciju tipa projektos ekonomijas ieguvums rodas no IKT ietvaros nepieciešamo resursu centralizācijas).Samaksājot dividendēs no saimnieciskās darbības likumā „Par vidēja termiņa budžeta ietvaru 2018., 2019. un 2020. gadam” noteikto procentuālo apjomu, ilgtermiņā kapitālsabiedrība var nokļūt situācijā, kad būs jāpiesaista vairāk aizņemtā kapitāla, kā rezultātā attiecīgi palielināsies aizņemtā kapitāla apmērs pret pašu kapitālu, kas galvenokārt var atsaukties uz kapitālsabiedrības sniegto pakalpojumu tarifiem. Tāpat var tikt apgrūtināta Eiropas Savienības finansējuma apguve un attiecīgi pagarināts termiņš izvirzīto mērķu sasniegšanā kapitālsabiedrības īstenotājos projektos, kur kā jau minēts iepriekš 15% ir nepieciešams ieguldīt no kapitālsabiedrības finanšu līdzekļiem (šajā gadījumā līdzekļu apjoms, kas nav atgūstams un ir norakstāms zaudējumos), un attiecīgi tas var radīt negatīvu ietekmi uz kapitālsabiedrības ilgtspējīgu attīstību, kur var tikt apdraudēta ne tikai kapitālsabiedrības uzņemto saistību izpilde, bet var kaitēt arī Latvijas tēlam kopumā.Apskatot detalizēti pašu ieguldījumu ziņā kā būtiskāko LVRTC investīciju projektu jānorāda RRTS, un lai arī turpmākajos gados kapitālsabiedrība varētu veiksmīgi īstenot RRTS pārbūves projektu, tajā skaitā ievērojot noslēgtajā Vispārīgajā vienošanās un no tās izrietošajos līgumos noteiktās uzņemtās finansiālās saistības, ir nepieciešams, lai kapitālsabiedrības rīcībā šajos līgumos noteiktajos termiņos būtu pieejami ievērojami finanšu līdzekļi, jo paredzēto investīciju apjoms RRTS 2019.gadā ir 6 670 000 *euro*, 2020.gadā – 14 500 000 *euro* un 2021.gadā – 13 250 000 *euro*. Līdz ar to atlikusī peļņas daļa no kapitālsabiedrības tīrās peļņas daļas par 2017. gadu 1 303 858 *euro* apmērā tiktu novirzīta RRTS projektam 2019. gada paredzēto finanšu saistību segšanai (20% no 2019.gada kopējām RRTS projekta investīcijām). Saskaņā ar 2018. gada 27. februārī Ministru kabinetā izskatīto informatīvo ziņojumu "Par atšķirīgu dividendēs izmaksājamo valsts akciju sabiedrības "Latvijas Valsts radio un televīzijas centrs" peļņas daļu par 2016.gadu" un rīkojuma projektu "Par atšķirīgu dividendēs izmaksājamo valsts akciju sabiedrības "Latvijas Valsts radio un televīzijas centrs" peļņas daļu par 2016.gadu" atlikusī peļņas daļa no kapitālsabiedrības tīrās peļņas daļas par 2016. gadu 1 429 975 *euro* apmērā tika novirzīta RRTS 2019. gada paredzēto finanšu saistību segšanai (21% no 2019.gada kopējām RRTS projekta izmaksām), attiecīgi atlikusī nesegtā RRTS 2019. gada saistību summa pēc 2016. gada tīrās peļņas novirzīšanas bija 5 240 025 euro. Papildus novirzot vēl 2017. gada tīrās peļņas daļu 1 303 858 euro apmērā, RRTS projekta 2019.gada saistību izpildei kopumā tiktu novirzīti 2 733 833 euro jeb 41% no nepieciešamajiem finanšu līdzekļiem.Ņemot vērā minēto, lai kapitālsabiedrība spētu nodrošināt ilgtermiņa attīstību un izpildīt uzņemtās saistības, Satiksmes ministrija ierosina Ministru kabinetam pieņemt lēmumu, ar kuru atļauj noteikt, ka kapitālsabiedrībai nav jāmaksā dividendes 1 303 858 euro apmērā no tīrās peļņas par 2017.gadu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, kapitālsabiedrība |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| **Projekts šo jomu neskar** |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | **2018.gads** | Turpmākie trīs gadi (*euro*) |
| **2019.** | **2020.** | **2021.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | izmaiņas, salīdzinot ar vidēja termiņa budžeta ietvaru 2020 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 167 508 924 |  -434 620 |  0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 167 508 924 | -434 620 |  0 |  0 |  0 |  0 |  0 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi | 0 |  0 |  0 |  0 |  0 |  0 |  0 |
| 2.1. valsts pamatbudžets |  0 |  0 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme | 167 508 924 | -434 620 |  0 |  0 |  0 |  0 |  0 |
| 3.1. valsts pamatbudžets | 167 508 924 | -434 620 |  0 |  0 |  0 |  0 |  0 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  0 |  0 |  0 |  0 |  0 |  0 |
| 5. Precizēta finansiālā ietekme | X |  0 |  X |  0 | X |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  Projekts šo jomu neskar. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Kapitālsabiedrības tīra peļņa par 2017. gadu ir 4 346 192 *euro*. Pieņemot lēmumu par atšķirīgu dividendēs izmaksājamo peļņas daļu 70 procentu apmērā no tīrās peļņas par 2017.gadu, valsts budžetā par 2017. gadu tiktu pārskaitīti 3 042 334 *euro*. Savukārt kapitālsabiedrības tīras peļņas daļa par 2017. gadu 1 303 858 *euro* apmērā paliktu kapitālsabiedrības rīcībā un tiktu novirzīta kapitālsabiedrības uzsākto investīciju projektu īstenošanai (RRTS 2019. gada paredzēto finanšu saistību segšanai), kuru īstenošana notiek valsts deleģēto uzdevumu ietvaros. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, kapitālsabiedrība |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Satiksmes ministrs U.Augulis

Vīza:

Valsts sekretāra vietā-

valsts sekretāra vietniece Dž.Innusa

Kalniņa 67028233

Irisa.Kalnina@sam.gov.lv